Цудухьа, бераш мичча тайпара дале а, уж шоайла къеста цадеш, цаI дукхагIа везаш, вож гоама волаш хила йиш яц хьехархо, из ишта хуле, бераша дIаэцаргда цунгара из во гIулакх. Бераша дика зув воккхагIчо леладер, цо мел дер, къаьстта хьехархочо дер нийса хета берашта. Цудухьа, дика оагIо мара шийгара бIаргаяйта мегаргьяц хьехархочо. Нагахь санна цо ше хьалхадоаккхача Iилмал совгIа адама юкъе хиланза даргдоаца лерхIамаш, нахаца леладе деза гIулакхаш берашта дIахьехе, царех бизза къаман къонгаш хургба.